Verkragtings-, moordaanklag teruggetrek in Franziska-saakFranziska en haar ouers. Franziska se liggaam is in Maart in die Tokai-woud in Kaapstad gevind nadat sy gaan draf het en nie teruggekeer het nie. ŉ Nadoodse ondersoek het getoon Blöchliger is verkrag. Sand is in haar keel gevind en daar was wurgmerke aan haar nek. Sy het glo versmoor toe haar gesig in die grond gedruk is. Tydens Woensdag se hofverskyning het die staatsaanklaer aanklagte van verkragting, moord en roof teen drie van die vier beskuldigdes teruggetrek. Hulle word egter nou van die besit van gesteelde goedere aangekla nadat Franziska se selfoon glo in hul besit gevind is. Dié drie verdagtes is Jerome Moses, Jonathan Jonas en Daniel Easter. Hulle saak is onmiddellik na ŉ ander hof oorgeplaas waar hulle onskuldig gepleit het op die aanklag teen hulle. Hulle moet weer op 17 Februarie in die hof verskyn. Die ander beskuldigde, Howard Olivier, word egter steeds van moord en verkragting aangekla. Hy het vroeër gesê hy sal skuld erken op ŉ aanklag van roof, maar skuld ontken op die ander twee aanklagte. Die landdros het egter gesê die feit dat hy skuld wil erken op die aanklag van roof plaas hom op die toneel waar die moord en verkragting plaasgevind het. Olivier het om borgtog aansoek gedoen, maar dit is geweier. Die saak is tot 3 Februarie uitgestel wanneer die saak na die hooggeregshof oorgeplaas sal word. Lees alle vorige berigte oor die Tokai-moord op Maroela Media.